Anne-Marie Meldgaard (S), 2001-05-23:
I Socialdemokratiet er vi helt enige med partierne bag denne forespørgsel om, at alkoholforbruget i Danmark er et stigende problem.
Vi er også enige i, at indsatsen, hvad angår forebyggelse og behandling, skal styrkes, hvilket aftalen om foreløbig at bruge 20 mio. kr. om året i 4 år af satspuljemidlerne til oprustning af alkoholbehandlingsområdet helt klart viser.
Ministeren har allerede i sin tale redegjort for, hvordan alkoholforbruget har udviklet sig de sidste 30 år, og hvilke behandlingsmuligheder der er til rådighed både uden for og inden for det offentlige sundhedsvæsen, så der er ingen grund til for mig at stå her og gentage dem
, men alkoholmisbrug er et alvorligt samfundsmæssigt problem, og samfundet er forpligtet til at hjælpe den heldigvis mindre gruppe af mennesker, der har et alvorligt alkoholmisbrug. Det er forfærdeligt at se mange familier gå i stykker på grund af druk, og den sociale slagside, det medfører, går som regel ud over børnene, som får et elendigt liv, hvor de ofte må påtage sig ansvaret for forældrene.
I mange tilfælde fører alkoholmisbruget også til afskedigelsessager, som medfører alvorlige økonomiske konsekvenser for familierne.
Vel vidende, at det ofte er frivillige organisationer, der står bag mange af de behandlingstilbud, vi kender, er vi som politikere hovedansvarlige for, at der er tilstrækkeligt med behandlingspladser til rådighed for de mennesker, som har brug for behandling her og nu. I forlængelse af det synes jeg, at det er vigtig at understrege, at amterne har pligt til at stille gratis behandling for alkoholmisbrug til rådighed for borgerne.
I respekt for det ønsker Socialdemokratiet ikke at diktere, hvilke tilbud amterne skal benytte, men vil lade det være op til amterne selv at prioritere, hvilke af den brede vifte af behandlingstilbud der er bedst for den enkelte borger, sådan at alkoholmisbrugernes meget forskelligartede behov kan imødekommes.
For Socialdemokratiet er det væsentligt at undgå ventetid, og det er vigtig at kunne opstarte alkoholbehandling straks, når misbrugeren føler motivationen til at kunne gennemføre en behandling.
På en konference her på Christiansborg i efteråret blev der bl.a. rejst kritik af, at der er sket et markant fald i antallet af døgnbehandlingspladser, ja, noget nær en halvering over de seneste år, og at behandlingskapaciteten på alkoholområdet er katastrofal i sammenligning med andre skandinaviske lande.
Indskrænkningen i antallet af døgnbehandlingspladser har især betydning for svært belastede misbrugere, som har vanskelig ved at få udbytte af ambulant behandling.
Tallene kan selvfølgelig ikke afvises, men kan også tages som et udtryk for, at de enkelte amter i større omfang prioriterer at klare behandlingen ambulant.
Men ønsker man at føje en lidt mere negativ kommentar til tallene her, så kunne man sige, at de snærende amtsgrænser og mangel på vilje visse steder til at anvende det frie sygehusvalgsprincip, når der er tale om døgnbehandling af alkoholskadede, medfører, at det er uhyre vanskeligt for den enkelte at få lov til at få en relevant behandling, når den skal ske udenamts.
En af årsagerne til, at behandlingsstederne kører med lav belægning, skal nok findes her, og beklagelsen over den mindre kapacitet svækkes unægtelig, når man ved, at der er ledige behandlingspladser rundtomkring i landet, der ikke benyttes, alene fordi finansieringen i sig selv er en barriere.
For begge behandlingsformer er der formodentlig regionale forskelle, hvad angår omfanget af ventelister, men der er ingen tvivl om, at der fremover vil komme langt flere i ambulant behandling, også fordi indsatsen ofte sker på et tidligere tidspunkt i misbrugsforløbet, end vi før har kendt.
Det skyldes ikke mindst en kombination af, at vi har fået løftet sløret for det tabu, der har været omkring alkoholmisbrug, og den styrkede forebyggende indsats, som er sket.
Her er det ikke mindst vigtigt, at vi fokuserer på de unges forbrug af alkohol.
Det er heldigvis ikke smart længere at være kanonfuld, når man som 15-årig går til fest i ungdomsklubben.
Men det er ikke nok, at det er umoderne at drikke.
Vi er nødt til at ansvarliggøre forældrene og understrege, at de har en stor forpligtelse over for deres børn, når det gælder alkoholvaner.
Det er sundhedsfarlig at drikke for meget, og vi har alle en opgave i at være rollemodeller for de unge, uanset hvor vi færdes.
Fristelserne er store i dag, og mange har flere penge på lommen, samtidig med at den lette adgang til alkohol gør, at det er nødvendigt med en forstærket indsats i forebyggelsen og behandlingen af alkoholskader.
Derfor kan vi ikke stemme for det fremsatte forslag til vedtagelse, men jeg skal på vegne af Socialdemokratiet og Det Radikale Venstre fremsætte følgende: Forslag til vedtagelse »Idet Folketinget konstaterer, - at alkoholmisbrug fortsat er et væsentligt problem i befolkningen, - at det er en samfundsmæssig opgave at sikre, at der er den tilstrækkelige behandlingskapacitet og relevante tilbud om behandling, - at Sundhedsministeriet sammen med de kommunale parter har iværksat et udredningsarbejde, som skal afdække den samlede indsats på behandlingsområdet, og - at udredningsarbejdet forventes afsluttet senest maj 2002, opfordrer Folketinget regeringen til, når udredningsarbejdet er afsluttet, at fremlægge sine overvejelser vedrørende den fremtidige indsats på alkoholbehandlingsområdet.«